પાછળથી હેનિગમેને બ્રિનલિટ્ઝ પહોંચવાની અશક્ય લાગતી પરંતુ આનંદદાયક હકીકત કહી સંભળાવી હતી! “અમે માની જ નહોતા શકતા કે એવી પણ કોઈ છાવણી છે જ્યાં સ્ત્રીઓ અને પુરૂષો બંને સાથે કામ કરી રહ્યા હોય, જ્યાં કોઈ મારઝૂડ કરવામાં આવતી ન હોય, કે જેની અંદર એક પણ સૈનિક ન હોય!” તેના કહેવામાં થોડી અતિશયોક્તિ જરૂર હતી, કારણ કે બ્રિનિલિટ્ઝમાં પણ કેટલાયે જુદા-જુદા વિભાગો હતા! ઓસ્કરની સોનેરી વાળવાળી સ્ત્રી-મિત્ર ક્યારેક કોઈને ખુલ્લા હાથે તમાચો પણ મારી દેતી હતી! અને એક વખત એક છોકરાએ રસોડમાંથી એક બટાકું ચોર્યું ત્યારે લિઓપોલ્ડને ફરીયાદ કરી દેવામાં આવી હતી! કમાન્ડન્ટે તેને ગળામાં “હું બટાકા ચોર છું” લખેલું પાટિયું લટકાવીને મેદાનમાં આખો દિવસ એક સ્ટૂલ પર ઊભો રાખ્યો હતો! તેના મોંમાં એ બટાટું ખોસી દેવામાં આવેલું, અને મોંમાંથી દાઢી પર લાળ વહેતી રહી હતી. પરંતુ હેનિગમેન માટે આવી બાબતોનો હવાલો આપવાનું કોઈ જ મહત્વ ન હતું. એ પૂછે છે, “નરકમાંથી સ્વર્ગમાંથી આવવાની અનુભુતિને કઈ રીતે વર્ણવવી?”